b'\n_START_ARTICLE_\nRamon de Trobat i Vinyes\n_START_SECTION_\nBiografia\n_START_PARAGRAPH_\nDescendent d\'una fam\xc3\xadlia de mercaders per via paterna, i d\'una de juristes per la materna, fou fill de Francesc de Trobat i Tria, un escriv\xc3\xa0 del racional, i sembla  que es doctor\xc3\xa0 en dret a Barcelona. Particip\xc3\xa0 a favor del partit franc\xc3\xa8s durant la guerra dels Segadors (1640-1652) i, potser per aquest fet, fou excl\xc3\xb2s  del perd\xc3\xb3 general de Felip IV d\'Espanya, cosa que a partir del 1652 podria haver estat  un dels factors que el situaren en una posici\xc3\xb3 absolutament pro-francesa. Durant les negociacions pr\xc3\xa8vies al tractat dels Pirineus (1659), el "doctor Trobat" fou l\'assessor sobre temes catalans  del cardenal Mazzarino, com aquest mateix indic\xc3\xa0  en una carta a l\'influent  ministre Le Tellier. S\'ha destacat  que Trobat feu veure a Mazzarino la possibilitat d\'afegir el Conflent (fins aquell moment terreny ignorat a les converses) a les terres a reivindicar, at\xc3\xa8s que queia al nord de la l\xc3\xadnia de crestes pirinenques. En constituir-se el Consell Sobir\xc3\xa0 del Rossell\xc3\xb3 el 7 de juny del 1660, Trobat en fou nomenat per un dels sis c\xc3\xa0rrecs de conseller i, coneixedor del Dret catal\xc3\xa0, poc despr\xc3\xa9s de constituir-se  el Consell en va ser nomenat  advocat general (segon advocat general, per darrere del rossellon\xc3\xa8s Francesc Mart\xc3\xad i Viladamor, el 1660, i posteriorment advocat general \xc3\xbanic, fins al 1680). Del Consell tamb\xc3\xa9 en va ser nomenat president \xc3\xa0 mortier (magistrat principal) el 24 de novembre del 1680, i president el 18 d\'abril del 1691. Ja n\'havia estat el primer membre a fer-hi un discurs en franc\xc3\xa8s, el 1676._NEWLINE_Reb\xc3\xa9 el nomenament d\'intendent de la Generalitat de Perpiny\xc3\xa0 el 1681, i romangu\xc3\xa9 en el c\xc3\xa0rrec fins a la mort el 1698. En aquesta capacitat, envi\xc3\xa0 als seus superiors informes molt detallats  sobre la prov\xc3\xadncia del Rossell\xc3\xb3. Cal destacar que el nomenament per a intendent general d\'un nadiu de la pr\xc3\xb2pia regi\xc3\xb3 francesa que havia d\'administrar, va ser un cas altament excepcional i possiblement  \xc3\xbanic._NEWLINE_Particip\xc3\xa0  secund\xc3\xa0riament en la repressi\xc3\xb3 dels Angelets de la Terra, investigant (1667-1670) els revoltats antifrancesos i cercant informaci\xc3\xb3 per inculpar els dirigents de la revolta i els ciutadans que els haguessin ajudat. El 1674 intervingu\xc3\xa9 en les condemnes dels implicats en la conspiraci\xc3\xb3 de Vilafranca de Conflent. A les campanyes de l\'Empord\xc3\xa0  i de la Cerdanya  acompany\xc3\xa0 l\'exerc\xc3\xad franc\xc3\xa8s i l\'ajud\xc3\xa0, tant fent funcions de guia, com d\'intermediari per aconseguir recursos de subsist\xc3\xa8ncia sobre el terreny. Merc\xc3\xa8s a una potent xarxa d\'informadors i col\xc2\xb7laboradors al Principat, aprofit\xc3\xa0 diversos al\xc3\xa7aments populars d\'\xc3\xa0mbit local (1689-1690, revolta dels Barretines  o dels Gorretes) contra les tropes castellanes que s\'hi hostatjaven, per atiar el foc del descontentament anti-castell\xc3\xa0  entre els vilatans catalans. Per mitj\xc3\xa0 d\'emissaris  proporcion\xc3\xa0 recursos als revoltats  i feu promeses de suport franc\xc3\xa8s. En paral\xc2\xb7lel, i gr\xc3\xa0cies a les excel\xc2\xb7lents relacions que Trobat tenia amb la cort i el govern francesos, s\'escrivia amb el ministre Louvois exagerant el descontentament popular sud-catal\xc3\xa0 contra les tropes espanyoles, i demanant-li una actitud m\xc3\xa9s agressiva. Envi\xc3\xa0 memorials a les autoritats reials defensant la necessitat i els avantatges de conquerir militarment tot el Principat i annexar-lo al regne de Fran\xc3\xa7a, fins i tot indicant estrat\xc3\xa8gies i l\xc3\xadnies de penetraci\xc3\xb3 en un document  del 1691. Durant la breu ocupaci\xc3\xb3 de Barcelona per les tropes franceses (1697-1698), Trobat fou conseller quart del govern d\'aquesta ciutat i n\'exerc\xc3\xad el c\xc3\xa0rrec activament (per exemple, dictant la prohibici\xc3\xb3 als barcelonins d\'utilitzar armes de foc a la poblaci\xc3\xb3)._NEWLINE_Sugger\xc3\xad i impuls\xc3\xa0 el lloc de Montllu\xc3\xads com l\'indret millor per al\xc3\xa7ar una fortalesa que proteg\xc3\xads el pas de la Cerdanya al Conflent, fortificaci\xc3\xb3 que s\'acab\xc3\xa0 fent  amb disseny del gran Vauban, a qui Trobat tract\xc3\xa0. Per la qualitat dels seus informes sobre les construccions militars al Rossell\xc3\xb3, el ministre de la Guerra Louvois, per recomanaci\xc3\xb3 de l\'intendent Germain Camus de Beaulieu, l\'encarreg\xc3\xa0  de supervisar el cost  i la intend\xc3\xa8ncia dels treballs de fortificaci\xc3\xb3 de la prov\xc3\xadncia, principalment els de la ciutadella de Montllu\xc3\xads i les muralles de Perpiny\xc3\xa0 i de Cotlliure. Trobat exerc\xc3\xad aquesta tasca amb minuciositat, per\xc3\xb2 tamb\xc3\xa9 amb ast\xc3\xbacia pol\xc3\xadtica, i an\xc3\xa0 sovint a Par\xc3\xads a retre personalment comptes de les obres, a banda de mantenir  una freq\xc3\xbcent correspond\xc3\xa8ncia amb Louvois. A Perpiny\xc3\xa0, propos\xc3\xa0, i aconsegu\xc3\xad que es fes el 1685, l\'arranjament del llit de La Bassa  per fer desembocar aquest riu directament a la Tet. Ramon Trobat tamb\xc3\xa9 tract\xc3\xa0 de la subordinaci\xc3\xb3 de l\'estament eclesi\xc3\xa0stic nord-catal\xc3\xa0  a les autoritats franceses, i per mitj\xc3\xa0 d\'un memorial adre\xc3\xa7at al rei, i de la resposta d\'aquest, es declar\xc3\xa0 la subjecci\xc3\xb3 del bisbat d\'Elna a l\'arquebisbat de Narbona (en comptes del de Tarragona), i l\'autoritat del Consell Sobir\xc3\xa0 del Rossell\xc3\xb3 en relaci\xc3\xb3 amb els judicis eclesi\xc3\xa0stics. S\'ha dit  que Trobat alter\xc3\xa0 les llistes de candidats al c\xc3\xa0rrec de c\xc3\xb2nsol de Perpiny\xc3\xa0, a fi de treure\'n desafectes i incorporar-hi francesos col\xc2\xb7laboracionistes._NEWLINE_En el camp m\xc3\xa9s personal i familiar, Trobat s\'emparent\xc3\xa0 per matrimoni amb el llinatge dels Codolosa, de Vic per\xc3\xb2 de la uni\xc3\xb3 nom\xc3\xa9s en nasqu\xc3\xa9 una filla, morta als quatre anys. Provinent d\'una fam\xc3\xadlia no especialment acabalada, feu moviments vora el poder reial per beneficiar-se de gratificacions i confiscacions, i fer-se un patrimoni al Rossell\xc3\xb3 (terres al Vernet, la senyoria de Ceret  i cases a Millars, 1667-71). Maniobr\xc3\xa0  per aconseguir diversos c\xc3\xa0rrecs i beneficis per al seu germ\xc3\xa0 Josep de Trobat, confrontant la via tridentina (la reforma del poder eclesi\xc3\xa0stic que atorgava m\xc3\xa9s autoritat al Sant Pare) amb el concordat de Bolonya (l\'acord del 1516 que garantia un important grau d\'autonomia a la monarquia francesa per regular l\'esgl\xc3\xa9sia local al regne). Tamb\xc3\xa9 us\xc3\xa0 influ\xc3\xa8ncies i recursos en favor d\'un altre parent, el nebot pol\xc3\xadtic Faust Anglada i Codolosa, membre de fam\xc3\xadlia noble  i que nomen\xc3\xa0 hereu seu._NEWLINE_Gran part dels papers personals d\'en Ramon Trobat es conserven  a l\'Arxiu Departamental dels Pirineus Orientals.'